UNIVERZA V LJUBLJANI FAKULTETA ZA ŠPORT, Gortanova ulica 22, 1000 Ljubljana, davčna številka: SI 96040289, matična številka: 1627040000, ki jo zastopa dekan prof. dr. Damir Karpljuk (v nadaljevanju: UL FŠ)

in 

___________________
___________________

(v nadaljevanju: izvajalec)



POGODBA O SODELOVANJU V Moj SLOfit

1. člen
(1) Pogodbenika ugotavljata, da je UL FŠ razvila in javnosti ponudila brezplačno spletno aplikacijo Moj SLOfit, ki je namenjena spremljanju telesnega fitnesa posameznika in z njim povezanih področij v daljšem časovnem obdobju. Posamezniki jo lahko uporabljajo kot člani ali uporabniki, prvi vedno prek izvajalca, drugi pa, če tako želijo.

(2) Izvajalec s sklenitvijo te pogodbe izraža interes za sodelovanje v Moj SLOfit in se zavezuje, da bo naloge izvajalca, kot izhajajo iz te pogodbe in Splošnih pogojev za izvajalce v Moj SLOfit, izvrševal s skrbnostjo strokovnjaka.

(3) Sestavni del te pogodbe so Splošni pogoji za izvajalce v Moj SLOfit, ki vsebujejo tudi dogovor o obdelavi osebnih podatkov, kot ga zahteva 28. člen Splošne uredbe o varstvu podatkov.

2. člen
(1) Predmet pogodbe je izvajalčeva zaveza za sodelovanje v Moj SLOfit v vlogi izvajalca. V tej vlogi bo opravljal naslednje naloge:
a) preverjanje istovetnosti člana in uporabnika 
b) včlanjevanje 
c) izvajanje meritev za člane in uporabnike
d) izvajanje pravic uporabnika za svojega člana
e) dodeljevanje vloge člana odraslim uporabnikom.

(2) Pri izvajanju nalog bo v celoti sledil navodilom UL FŠ in uporabljal le orodja oziroma pripomočke, ki jih da na voljo ali predhodno pisno odobri UL FŠ.

(3) V imenu izvajalca posamezne naloge izvajajo z njegove strani izbrane pooblaščene osebe. Izvajalec pooblastila tem osebam za uporabo aplikacije dodeljuje sam. Pri tem je dolžan zagotoviti, da so pooblastila dana le osebam, ki izpolnjujejo pogoje za vaditelja in vodjo meritev, kot jih določajo Splošni pogoji za izvajalce v aplikaciji Moj SLOfit in so dana najdlje za čas pogodbenega razmerja med izvajalcem in pooblaščeno osebo. Izvajalec je pooblaščene osebe dolžan opozoriti na njihove obveznosti v zvezi z varstvom osebnih podatkov, kot so opredeljene v Splošnih pogojih za izvajalce v aplikaciji Moj SLOfit, še posebej na zavezo varstva zaupnosti podatkov tudi po prenehanju dela za izvajalca in na potrebno skrbnost pri ravnanju z gesli za dostop do Moj SLOfit. Izvajalec v odnosu do UL FŠ v celoti odgovarja za ravnanja z njegove strani pooblaščenih oseb.

(4) Izvajalec je dolžan zagotoviti, da se pooblaščena oseba, preden začne z izvajanjem nalog udeleži usposabljanja v organizaciji UL FŠ in se udeleži tudi periodičnih usposabljanj, če je to po oceni UL FŠ potrebno. Za ta namen izvajalec najkasneje 8 dni po podelitvi pooblastil UL FŠ posreduje ime in priimek pooblaščene osebe izvajalca, predvideno trajanje pooblastila in njen elektronski naslov za namene vabljenja na usposabljanje. Izvajalec obvesti pooblaščeno osebo, da bo v času trajanja pooblastila njene osebne podatke (ime, priimek, naziv, predviden čas trajanja pooblastila, elektronski naslov pooblaščene osebe) za namen izvajanja prvega in periodičnih usposabljanj posredoval UL FŠ. Prav tako izvajalec najkasneje v 8-ih dneh po prenehanju pooblastila določene pooblaščene osebe o tem obvesti UL FŠ, tako da sporoči ime in priimek pooblaščene osebe, naziv oziroma firmo izvajalca in datum prenehanja pooblastila.

(5) V razmerju do UL FŠ za pravilno izvedbo nalog odgovarja izvajalec, ne glede na to, katera pooblaščena oseba je izvedla nalogo, kot tudi v primeru, če je nalogo izvedla oseba, ki ni bila pooblaščena ali ni bila prehodno usposobljena s strani UL FŠ.

3. člen
(1) Pogodbenika se dogovorita, da izvajalec aplikacijo Moj SLOfit uporablja brezplačno, prav tako so mu brezplačno na voljo nasveti, usmeritve in pomoč UL FŠ. 

(2) Izvajalec lahko o aplikaciji Moj SLOfit brez omejitev seznanja javnost in tretje osebe v smislu promocije aplikacije in promocije ohranjanja telesne zmogljivosti, ne sme pa je dajati v uporabo drugim zainteresiranim oziroma potencialnim izvajalcem. Te je dolžan napotiti na UL FŠ.

4. člen
(1) Izvajalec je dolžan o morebitnih težavah z aplikacijo nemudoma, vsekakor pa v roku 24 ur od seznanitve s težavo, o tem obvestiti UL FŠ, na elektronski naslov skrbnika pogodbe.

(2) Izvajalec se zaveže, da bo svoja opažanja pri delu z aplikacijo, ki bi bila pomembna za njeno nadgradnjo oziroma izboljšanja, posredoval UL FŠ na elektronski naslov skrbnika pogodbe.

5. člen
(1) Skrbnik pogodbe in kontaktna oseba na strani izvajalca je: _____________________ (ime, priimek, e-naslov, telefonska številka).

(2) Skrbnik pogodbe in kontaktna oseba na strani UL FŠ je: prof. dr. Gregor Starc, gregor.starc@fsp.uni-lj.si, 041 601 438.

6. člen
(1) Pogodba je sklenjena za nedoločen čas.

(2) Vsaka od pogodbenih strank lahko odstopi od pogodbe z odpovednim rokom 1 meseca, ki začne teči naslednji dan po prejemu pisne odpovedi na strani stranke, ki ji je pogodba odpovedana.

(3) UL FŠ lahko od pogodbe odstopi tudi brez odpovednega roka, kadar so na strani izvajalca podani krivdni razlogi, kot so opredeljeni v Splošnih pogojih za izvajalce v Moj SLOfit.

7. člen
(1) Pogodbenika bosta morebitne spore reševala sporazumno, če to ne bi bilo mogoče, pa je za reševanje sporov pristojno stvarno pristojno sodišče v Ljubljani.

(2) Pogodba začne veljati z dnem podpisa zadnje od pogodbenih strank. Sestavljena je v dveh izvodih, od katerih vsaka pogodbena stranka prejme en izvod.


Številka: 


V Ljubljani, dne __________				V ________, dne __________


UL FŠ:							Izvajalec:

_________________					_________________



Priloga:
· Splošni pogoji za izvajalce v aplikaciji Moj SLOfit.

